Gunhild Hoyer

Gunhild Sieglinde Hoyer (* 25 d’avrigl 1956 a Cologna; † 19 da december 2020 a La Tronche) è stada ina romanista e translatura.

 Vita ed ovra 
Gunhild Hoyer è naschida a Cologna ils 25 d’avrigl 1956. Ella ha studegià linguistica generala e linguas e litteraturas romanas a las Universitads da Bonn, Grenoble, Turitg e Santiago de Compostela.

Hoyer ha vivì set onns en Svizra (1988–1994), da quels tschintg en il Grischun. Ella ha instruì franzos e tudestg al gimnasi da la Scola chantunala a Cuira ed ha contribuì als Dicziunari Rumantsch Grischun. Dal 1991 fin al 1994 ha ella instruì lingua e litteratura rumantscha a l’Universitad da Genevra ed ha translatà en franzos text litterars rumantsch inedits. 

Dapi il 1994 è ella stada docenta per linguistica cumparativa da las linguas romanas a l’Université de Provence ad Aix-en-Provence. Ella ha publitgà artitgels scientifics davart las linguas dal Grischun e sur dal francoprovenzal. Ensemen cun Gaston Tuaillon(de) ha ella procurà l’ediziun e translaziun da las ovras cumplettas dal scriptur francoprovenzal Blanc la Goutte(fr) (François Blanc, 1690–1745).

Gunhild Hoyer è morta a La Tronche ils 19 da december 2020 en consequenza d’ina malsogna.

 Publicaziuns 
 Blanc la Goutte. Poète de Grenoble. Oeuvres complètes. Centre Alpin et rhodanien, Louis Jean Imprimeur, Grenoble 2002.
 Rut Plouda: Sco scha nüglia nu füss. Comme si de rien n’était. Traduit du vallader par Gunhild Hoyer. Cun prefaziun da Chasper Pult, Editions d’en bas, Lausanne 2003Comme si de rien n'était (Sco scha nüglia nu füss). En: Viceversa Littérature.
 Translaziuns da poesias da Luisa Famos en Viceversa LittératureLuisa Famos / ich bin die Schwalbe von einst - eu sun la randolina d'ünsacura. En: Viceversa Littérature.

 Referenzas 

Categoria:Dunnas
Categoria:Persunas tudestgas
Categoria:Romanists
Categoria:Persunas dal 20avel tschientaner
Categoria:Persunas dal 21avel tschientaner
Categoria:Litteratura rumantscha